Galeria Rapidului a dat drumul la arsenal înainte de fluierul de start al derby-ului cu FCSB. Suporterii "alb-vișiniilor" au aprins numeroase torțe, fumigene și petarde. Replica celor de la FCSB a venit printr-o scenografie.
Suporterii FCSB au ajuns la stadion, iar duelul contra rivalilor de la Rapid a început! Peluza Nord a "roș-albaștrilor" a afișat un banner uriaș cu mesajul: "Drumul vostru se oprește aici!".
De cealaltă parte, galeria "alb-vișiniilor" a apărut în peluză cu numeroase steaguri și însemne ale Rapidului. Suporterii se înghesuie să intre pe stadion. Deși sunt sute de oameni la porțile arenei, accesul se face doar pe o poartă foarte mică.
Rapid – FCSB va deveni meciul cu cea mai ridicată asistență din acest sezon de SuperLiga. Duelul de foc de pe Arena Națională aduce în tribune peste 48.000 de suporteri. Gazdele le-au oferit o peluză întreagă celor de la FCSB. Liderul va fi sprijinit de peste 9.000 de suporteri la ultimul meci al sezonului regulat.
Rapid – FCSB este capul de afiș al rundei cu numărul 30 din SuperLiga, ultima a sezonului regulat. Giuleștenii au ocazia să se apropie de lider, în timp ce trupa lui Gigi Becali poate mări diferența din clasament. Atmosfera va fi de-a dreptul spectaculoasă pe Arena Națională.
Galeria celor de la FCSB s-a adunat la ora 17:00 la Piața Muncii. Este locul pe care suporterii "roș-albaștrilor" l-au comunicat Jandarmeriei. Ultrașii din Peluza Nord FCSB au pornit spre Arena Națională cu aproximativ două ore înainte de fluierul de start al lui Ovidiu Hațegan.
Jandarmeria a anunțat măsuri speciale de securitate. Mai mulți oameni de securitate au fost amplasați în drumul pe care suporterii "roș-albaștrilor" l-au parcurs către cel mai mare stadion al țării.
Celor aproximativ 2.000 de suporteri care s-au strâns în Piața Muncii li s-au alăturat alte câteva mii. Galeria celor de la FCSB a avut scandări rasiste la adresa rivalilor din Giulești. "Am avut și vom avea mereu…", a fost celebrul cântec cu care "roș-albaștriii" i-au atacat pe rapidiști.
Totuși, Jandarmeria nu a intervenit. Totodată, suporterii liderului au aprins torțe în drumul către stadion. Gheorghe Mustață, liderul Peluzei Nord, a dat tonul în rândul suporterilor "roș-albaștrilor". Drumul galeriei FCSB de la Piața Muncii la Arena Națională a durat 17 minute.
De asemenea, Mihai Stoica a imortalizat momentul în care autocarul celor de la FCSB a ajuns la Arena Națională. Președintele Consiliului de Administrație de la FCSB a publicat un videoclip pe rețelele de socializare în care suporterii "roș-albaștrilor" își încurajează echipa favorită.
Fără dar și poate, Rapid – FCSB va deveni meciul cu cea mai ridicată asistență din acest sezon. Derby-ul care deține recordul este meciul tur dintre FCSB – Rapid, scor 1-2. Nu mai puțin de 40.563 de spectatori au fost prezenți pe Arena Națională.
În drumul către Arena Națională, galeria FCSB a fost însoțită de forțele de ordine. O victorie a "alb-vișiniilor" va putea reaprinde lupta la titlu. Echipa lui Cristiano Bergodi se va apropia la doar 9 puncte chiar înainte de intrarea în play-off.